แก้หนี้นอกระบบ9.4พันคน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธกส.เร่งสางหนี้นอกระบบต่ำกว่า 5 หมื่นบาท ไฟเขียวเงิน 373 ล้านบาท
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในขณะนี้ ธ.ก.ส. ได้อนุมัติการจ่ายเงินเพื่อแก้ไขปัญหาหนี้นอกระบบให้กับลูกค้าแล้วกว่า 9,494 ราย หรือคิดเป็นวงเงิน 373.8 ล้านบาท จากทั้งหมด 6.43 หมื่นล้านบาท โดยการอนุมัติวงเงินในครั้งนี้ส่วนใหญ่จะเป็นลูกหนี้ที่มีวงเงินนอกระบบไม่เกิน 5 หมื่นบาท
สำหรับหนี้นอกระบบที่วงเงินเกิน 5 หมื่นบาท จะดำเนินการเจรจาอย่างเต็มรูปแบบ ก่อนที่จะมีการเสนอเรื่องอนุมัติวงเงินให้ เพื่อความรอบคอบในการปลดหนี้
ผู้จัดการ ธ.ก.ส. กล่าวว่า ความคืบหน้ามาตรการดูแลราคาข้าวเปลือกไม่ให้ตกต่ำ โดยการปล่อยกู้ให้กับองค์การคลังสินค้า (อคส.) และองค์การตลาดเพื่อเกษตรกร (อ.ต.ก.) เพื่อนำไปรับซื้อข้าวจากชาวนาโดยตรง ขณะนี้ ธ.ก.ส.ได้ทำสัญญาการกู้เงินกับ อคส. เรียบร้อยแล้ว และมีการเบิกจ่ายเงินออกไปแล้ว 12 ล้านบาท สำหรับนำไปรับซื้อข้าว 1,200 ตัน 
ด้าน อ.ต.ก. อยู่ระหว่างเตรียมลงนามในสัญญาและเสนอเรื่องเข้า ครม. เนื่องจากกระทรวงการคลังจะค้ำประกันเงินกู้ 1 หมื่นล้านบาท แต่คาดว่ามาตรการแทรกแซงราคาข้าวผ่าน อคส. และ อ.ต.ก.น่าจะใช้เงินไม่เกิน 3,000 ล้านบาทเชื่อว่าสัปดาห์หน้าจะมีการเสนอขอเบิกเงินเข้ามามาก จากการเปิดจุดรับซื้อข้าวเพิ่มขึ้นจาก 21 จุด เป็น 30 จุด และขยายพื้นที่ครอบคลุม จาก 5 จังหวัดเป็น 9 จังหวัด
เพราะมองว่าราคาข้าวในตลาด ไม่น่าจะปรับตัวลดลงต่อเนื่อง แต่ที่เกษตรกรร้องเรียนว่า ขายข้าวได้ราคาต่ำส่วนใหญ่ เพราะขายข้าวที่ไม่เข้าตามเกณฑ์ทั้งความชื้นและชนิดของข้าว ทำให้ได้ราคาต่ำกว่าราคาอ้างอิงมาก